KOMISIJOS REGLAMENTAS (ES) 2023/129

2023 m. sausio 18 d.

kuriuo dėl didžiausios leidžiamosios azoksistrobino, prosulfokarbo, sedaksano ir valifenalato liekanų koncentracijos tam tikruose produktuose arba ant jų iš dalies keičiamas Europos Parlamento ir Tarybos reglamento (EB) Nr. 396/2005 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji azoksistrobino, prosulfokarbo, sedaksano ir valifenalato liekanų koncentracija (toliau – DLK) nustatyta Reglamento (EB) Nr. 396/2005 II priede;

(2) 2021 m. gruodžio 14 d. Maisto kodekso komisija patvirtino naujas kodekso didžiausios leidžiamosios azoksistrobino liekanų gvajavose ir valifenalato liekanų valgomuosiuose svogūnuose, valgomuosiuose svogūnėliuose, pomidoruose ir baklažanuose koncentracijos vertes (CXL) (2);

(3) pagal Europos Parlamento ir Tarybos reglamento (EB) Nr. 178/2002 (3) 5 straipsnio 3 dalį, jei yra arba netrukus bus parengti tarptautiniai standartai, į juos turi būti atsižvelgta tobulinant arba derinant maisto produktus reglamentuojančius teisės aktus, nebent minėti standartai arba tam tikros jų dalys būtų neveiksminga arba netinkama priemonė maisto produktus reglamentuojančiuose teisės aktuose numatytiems teisėtiems tikslams įgyvendinti arba jie yra pagrįsti moksliškai, arba jie lemtų tokį apsaugos lygį, kuris skirtųsi nuo Sąjungoje tinkamu laikomo lygio. Be to, pagal to reglamento 13 straipsnio e punktą Sąjunga turi užtikrinti tarptautinių techninių standartų ir maisto produktus reglamentuojančių teisės aktų nuoseklumą, kartu užtikrindama, kad Sąjungoje nustatytas aukštas apsaugos lygis nesumažėtų;

(4) Europos maisto saugos tarnyba (toliau – Tarnyba) įvertino siūlomą azoksistrobino CXL gvajavose ir valifenalato CXL valgomuosiuose svogūnuose, valgomuosiuose svogūnėliuose, pomidoruose ir baklažanuose ir padarė išvadą, kad jos yra saugios Sąjungos vartotojams (4). Sąjunga Pesticidų liekanų kodekso komitetui dėl šių siūlomų CXL nepateikė jokių išlygų (5), (6);

(5) todėl šias CXL tikslinga įtraukti į Reglamentą (EB) Nr. 396/2005 kaip DLK. Valifenalato CXL pomidoruose vertinimui atlikti buvo pateikta pakankamai liekanų tyrimų, ir Tarnyba padarė išvadą, kad šių duomenų pakanka nagrinėjamoms naudojimo paskirtims įvertinti. Todėl tikslinga išbraukti atitinkamą Reglamento (EB) Nr. 396/2005 išnašą, kurioje pabrėžiama, kad reikia pateikti papildomų duomenų;

(6) pagal Reglamento (EB) Nr. 396/2005 6 straipsnio 1 dalį buvo pateikta paraiška leisti pakeisti nustatytą azoksistrobino DLK rapsų sėklose ir sėmenyse. Pateikta paraiška leisti naudoti prosulfokarbą prieskoninėms žolėms ir valgomosioms gėlėms apsaugoti. Pateikta paraiška leisti naudoti sedaksaną bulvėms apsaugoti;

(7) pagal Reglamento (EB) Nr. 396/2005 8 straipsnį atitinkamos valstybės narės įvertino visas šias paraiškas ir vertinimo ataskaitas pateikė Komisijai;

(8) Tarnyba įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (7). Šias nuomones Tarnyba pateikė pareiškėjams, Komisijai, valstybėms narėms ir visuomenei;

(9) dėl azoksistrobino sėmenyse Tarnyba padarė išvadą, kad pateiktų duomenų nepakanka nustatytai DLK pakeisti. Todėl ta DLK neturėtų būti keičiama;

(10) dėl visų kitų pareiškėjų prašomų azoksistrobino, prosulfokarbo ir sedaksano DLK pakeitimų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi pateikti duomenys atitinka išsamumo reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Kad padarytų tokią išvadą, Tarnyba atsižvelgė į naujausius duomenis apie toksikologines medžiagų savybes. Nustatyta, kad nei ilgalaikis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimo poveikis nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(11) dėl prosulfokarbo prieskoninėse žolėse ir valgomosiose gėlėse Tarnyba, atlikdama nustatytos prosulfokarbo DLK peržiūrą (8) pagal Reglamento (EB) Nr. 396/2005 12 straipsnį, anksčiau nustatė, kad trūksta tam tikros informacijos apie liekanų tyrimus. Todėl Komisijos reglamentu (ES) Nr. 777/2013 (9) reikalaujama pateikti papildomų duomenų apie liekanas, kad būtų patvirtinta preliminari 0,05 mg/kg tos veikliosios medžiagos DLK tuose produktuose. Teikiant naują paraišką, kuria prašoma pakeisti prosulfokarbo DLK prieskoninėse žolėse ir valgomosiose gėlėse, buvo nurodytos naujos naudojimo paskirtys ir pateikti nauji liekanų tyrimai, ir Tarnyba padarė išvadą, kad šių duomenų pakanka nagrinėjamoms naudojimo paskirtims pagrįsti ir naujai didesnei DLK patvirtinti. Todėl tikslinga pakeisti DLK ir išbraukti atitinkamą Reglamento (EB) Nr. 396/2005 išnašą, kurioje pabrėžiama, kad reikia pateikti papildomų duomenų;

(12) Remiantis Tarnybos moksline ataskaita ir pagrįstomis nuomonėmis ir atsižvelgiant į Reglamento (EB) Nr. 396/2005 14 straipsnio 2 dalyje išvardytus svarbius veiksnius, siūlomi DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(13) todėl Reglamentas (EB) Nr. 396/2005 turėtų būti atitinkamai iš dalies pakeistas;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Visoms siūlomoms DLK jis taikomas nuo 2023 m. vasario 26 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 18 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Maisto kodekso komisijos 44-ojo posėdžio ataskaita (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(4) Scientific support for preparing an ES position for the 52nd Session of the Codex Committee on Pesticide Residues (CCPR) (Mokslinė parama rengiant ES poziciją 52-ajame Pesticidų liekanų kodekso komiteto posėdyje). EFSA Journal 2021;19(8):6766.

(5) Europos Sąjungos pastabos dėl Kodekso CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Pesticidų liekanų kodekso komiteto 52-ojo posėdžio ataskaita REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) EFSA mokslinės ataskaitos internete adresu: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds. EFSA Journal 2022;20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers. EFSA Journal 2022;20(5):7334.

Reasoned Opinion on the modification of the existing maximum residue level for sedaxane in potatoes. EFSA Journal 2022;20(6):7371.

(8) EFSA mokslinės ataskaitos internete adresu: http://www.efsa.europa.eu.

Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005. EFSA Journal 2011; 9(8):2346.

(9) 2013 m. rugpjūčio 12 d. Komisijos reglamentas (ES) Nr. 777/2013, kuriuo dėl didžiausios leidžiamosios klodinafopo, klomazono, diurono, etalfluralino, joksinilo, iprovalikarbo, maleino rūgšties hidrazido, mepanipirimo, metkonazolo, prosulfokarbo ir tepraloksidimo likučių koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai (OL L 221, 2013 8 17, p. 1).